นายกฯ สั่งสอบปม อ้างเป็นที่ปรึกษา รมช.คมนาคม ไถเงินนักธุรกิจ แลกโครงการแหลมฉบัง
นายกฯ สั่งสอบปม อ้างเป็นที่ปรึกษา รมช.คมนาคม ไถเงินนักธุรกิจ แลกโครงการพัฒนาที่ดินท่าเรือแหลมฉบัง ย้ำต้องให้ความเป็นธรรมกับทุกฝ่าย 
นายกฯ สั่งสอบปม อ้างเป็นที่ปรึกษา รมช.คมนาคม ไถเงินนักธุรกิจ แลกโครงการพัฒนาที่ดินท่าเรือแหลมฉบัง ย้ำต้องให้ความเป็นธรรมกับทุกฝ่าย
13 ส.ค. 2563

พล.อ.ประยุทธ์ จันทร์โอชา นายกรัฐมนตรี และ รมว.กลาโหม กล่าวถึงกรณีที่มีข่าวนักธุรกิจร้องกับสื่อว่าถูกที่ปรึกษาของ นายอธิรัฐ รัตนเศรษฐ รมช.คมนาคมเรียกรับเงิน 2 ล้านและรถยนต์ BMW 1 คันแลกกับโครงการพัฒนาที่ดินท่าเรือแหลมฉบังมูลค่ากว่า 400 ล้านบาท บนพื้นที่ 50 ไร่ว่า นายศักดิ์สยาม ชิดชอบ รมว.คมนาคม และนายอธิรัฐ รวมถึงบุคคลที่เกี่ยวข้องจะต้องไปชี้แจงข้อเท็จจริงว่าใครผิดใครถูก ซึ่งเป็นความร่วมมือของรัฐมนตรีทั้ง 2 คน ไม่ได้เกิดจากความขัดแย้งภายใน โดยจะต้องตรวจสอบว่าเป็นเรื่องการแอบอ้างและเป็นไปตามที่ถูกกล่าวหาหรือไม่
ทั้งนี้ นายกรัฐมนตรี กล่าวว่า การเสนอข่าวบางครั้งมีการนำเสนอล่วงหน้าไปโดยไม่ได้ตรวจสอบ ทั้งที่ต้องดูหลักฐานพยานต่างๆ ว่า คนที่ถูกแอบอ้างกระทำการดังกล่าวจริงหรือไม่ เพื่อให้ความเป็นธรรมกับทุกคน ใครทำผิดก็ต้องถูกดำเนินการตามกฎหมายอย่างเด็ดขาด โดยเฉพาะการแอบอ้าง
นายกรัฐมนตรี เตือนว่า อย่าไปเชื่อการแอบอ้างชื่อ นายกรัฐมนตรี รองนายกรัฐมนตรี และรัฐมนตรี